དེ་ཡང་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་དེ་ཉིད་ཀྱིས་མཐའ་ཡས་པའི་འགྲོ་བ་རྣམས་ལ་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་བསྐོར་བ་སོགས་གསང་གསུམ་གྱི་མཛད་པ་བསམ་གྱིས་མི་ཁྱབ་པས་སྨིན་གྲོལ་གྱི་ལམ་ལ་འགོད་པར་མཛད་ངི་སྐུ་དངོས་ཀྱི་གདུལ་བྱར་མ་གྱུར་པའི་ཕྱི་རབས་ཀྱི་སྐྱེ་བོ་རྣམས་ལ་ཡང་ཐར་པ་དང་ཐམས་ཅད་མཁྱེན་པའི་ས་བོན་བསྐྲུན་པའི་ཆེད་དུ་སྐུ་གདུང་ཤ་རི་རེ་ཆ་བརྒྱད་དུ་བྱིན་གྱིས་བརླབས་པ་ལས་རླབས་པོ་ཆེའི་སྨོན་ལམ་གྱི་མཐུ་བཟང་པོས་ཆེས་མང་པོར་འཕེལ་ཏེ་ལྷ་དང་མི་དང་ཀླུའི་ཡུལ་དུ་མཆོད་སྡོང་བྱེ་བ་ཕྲག་སྤྲུལ་པ་རྣམས་སྐྱེ་རྒུའི་བསོད་ནམས་བསོག་པའི་ཞིང་ས་བླ་ན་མེད་པར་གྱུར་ཏོ།།